山銀花

山銀花係忍冬科忍冬屬嘅半常綠半落葉藤木，原產地喺中國嘅華南一帶，而家喺中國嘅兩廣、海南島同越南北邊、尼泊爾嘅海拔800m嘅灌木林、平原曠野路邊、雜木林、丘陵地嘅山坡同河邊先至搵到。但係呢種植物暫時冇人工引種同栽培。

形態
呢樖嘢嘅嫩枝、葉柄、花梗、苞片同萼筒都有好多密密麻麻兼短而軟嘅灰黃攣毛，重生咗好多微腺毛出嚟；而細枝係淡啡紅色或差唔多啡色。而佢嘅葉係蛋形或好似蛋噉嘅圓角方形，好似張紙咁薄，長6~7cm，頂端稍微有些少尖。佢嘅基部係圓形、截形或好似心形噉；葉柄一般長5~10mm。而佢嘅花係短總狀花序，一般喺樹杈嗰度或幼枝或側生，而且一次開2朵，而萼筒長15~20絲米，有短嘅吤毛；而花冠係白至黃色嘅唇形結構，長32~50mm，花筒直或有時攣，花絲冇毛；花雖然清香，但係食落帶有小小苦味。佢一般喺每年4~5月開花，有時喺每年9~10月開第二次花。而佢嘅果係黑色嘅橢圓或差唔多圓形嘅品種，長6~10mm；一般喺每年10月結果。

用途
呢種植物可以用嚟浸茶，同時可以用嚟做藥。

藥用價值

朵花、葉同藤都可以入藥，性寒味甘，有清熱解毒，涼散風熱嘅功效，但係佢嘅化學成分同乾燥品性狀都同金銀花有好大唔同。

有關嘅書
 药用植物学与生药学 第247页　中国医药科技出版社　　ISBN 978-7-5067-3709-8

华南忍冬 Lonicera confusa (Sweet) DC.  中国植物志
 山銀花 香港野花網

华南忍冬 Huananrendong 藥用植物圖像數據庫 (香港浸會大學中醫藥學院) 
 山銀花 Shanyinhua 中藥材圖像數據庫 (香港浸會大學中醫藥學院)

忍冬屬
類:半常綠半落葉植物
類:藤木
類:藥用植物
類:花卉
類:香花樹種
類:茶嘅原料